ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την κοινή θέση η οποία καθορίστηκε από το Συμβούλιο για την έκδοση οδηγίας του Ευρωπαϊκού Κοινοβουλίου και του Συμβουλίου περί των ελάχιστων προδιαγραφών υγείας και ασφάλειας όσον αφορά την έκθεση των εργαζομένων σε κινδύνους προερχόμενους από φυσικούς παράγοντες (ηλεκτρομαγνητικά πεδία) (18η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)

1992/0449 (COD) C

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την κοινή θέση η οποία καθορίστηκε από το Συμβούλιο για την έκδοση οδηγίας του Ευρωπαϊκού Κοινοβουλίου και του Συμβουλίου περί των ελάχιστων προδιαγραφών υγείας και ασφάλειας όσον αφορά την έκθεση των εργαζομένων σε κινδύνους προερχόμενους από φυσικούς παράγοντες (ηλεκτρομαγνητικά πεδία) (18η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο Ευρωπαϊκό Κοινοβούλιο* και στο Συμβούλιο (έγγραφο COM(1992) 560 τελικό - 1992/0449 (COD))

8.2.1993 (ΕΕ C 77 της 18.3.1993) * δεν ενέπιπτε ακόμα στη διαδικασία της συναπόφασης όταν υποβλήθηκε η πρόταση

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής:

30.6.1993 (ΕΕ C 249 της 13.9.1993)

Ημερομηνία γνωμοδότησης της Επιτροπής των Περιφερειών* * δήλωσε με επιστολή της, της 13ης Ιανουαρίου 2000, ότι δεν θα γνωμοδοτούσε

Ημερομηνία γνωμοδότησης τους Ευρωπαϊκού Κοινοβουλίου σε πρώτη ανάγνωση:

20.4.1994 (ΕΕ C 128 της 9.5.1994) επιβεβαιωθείσα την 16.9.1999 (ΕΕ C 54 της 25.2.2000)

Ημερομηνία διαβίβασης της τροποποιημένης πρότασης στο Συμβούλιο:

8.7.1994 (ΕΕ C 230 της 19.8.1994)

Ημερομηνία επίσημης υιοθέτησης, με ομοφωνία, της κοινής θέσης από το Συμβούλιο:

17.12.2003.

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η αρχική πρόταση, η οποία βασίζεται στο άρθρο 118A της Συνθήκης (νέο άρθρο 137), έχει τη μορφή ειδικής οδηγίας με την έννοια του άρθρου 16 παράγραφος 1 της οδηγίας-πλαισίου 89/391/ΕΟΚ.

Η παρούσα πρόταση αποσκοπεί στην προστασία της υγείας και της ασφάλειας των εργαζομένων από κινδύνους που οφείλονται στην έκθεση σε φυσικούς παράγοντες. Εφαρμόζεται σε τέσσερις ειδικούς παράγοντες: το θόρυβο (κίνδυνοι για την ακοή), τους κραδασμούς (κίνδυνοι για τους βραχίονες, τα χέρια, ολόκληρο το σώμα), τα ηλεκτρομαγνητικά πεδία και τις οπτικές ακτινοβολίες (κίνδυνοι για την υγεία από ρεύματα επαγόμενα στο σώμα, τραντάγματα, εγκαύματα, καθώς και από απορρόφηση θερμικής ενέργειας).

Οι διατάξεις που αφορούν τους κραδασμούς, τα ηλεκτρομαγνητικά πεδία και τις οπτικές ακτινοβολίες είναι νέες, ενώ οι διατάξεις που αφορούν το θόρυβο υπήρχαν ήδη στην οδηγία 86/188/ΕΟΚ του Συμβουλίου.

Σε γενικές γραμμές, το Συμβούλιο επέλεξε να επικεντρώνεται σε έναν παράγοντα κάθε φορά και ξεκίνησε με τους κραδασμούς.

Όλες οι αντιπροσωπείες, όπως και η Επιτροπή, έκαναν δεκτή την προσέγγιση αυτή η οποία συνίσταται στη διαπραγμάτευση μιας μόνο πτυχής της πρότασης της Επιτροπής κάθε φορά, χωρίς να τίθενται προς διαπραγμάτευση οι άλλες πτυχές οι οποίες παραμένουν στο Συμβούλιο για μελλοντική συζήτηση.

Για τους δύο πρώτους φυσικούς παράγοντες, τους κραδασμούς και το θόρυβο, το Ευρωπαϊκό Κοινοβούλιο εξέδωσαν δύο οδηγίες, συγκεκριμένα τις 2002/44/EΚ και 2003/10/EΚ. Η παρούσα πρόταση αποτελεί την τρίτη πτυχή της γενικής προσέγγισης που υιοθέτησε το Συμβούλιο για την αντιμετώπιση κάθε φυσικού παράγοντα σε μια ξεχωριστή ειδική οδηγία [1].

[1] Βλ. δήλωση του Συμβουλίου στα πρακτικά της 25ης Ιουνίου 2001.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΕΩΣ

3.1. Γενικές παρατηρήσεις

Δεδομένου ότι η πρόταση διασπάστηκε, η κοινή θέση περιορίζεται στις ελάχιστες προδιαγραφές για την προστασία της υγείας και της ασφάλειας των εργαζομένων από κινδύνους που προκύπτουν ή ενδέχεται να προκύψουν από την έκθεση στα ηλεκτρομαγνητικά πεδία.

Η κοινή θέση καθορίζει τις οριακές τιμές έκθεσης οι οποίες βασίζονται άμεσα στις συνέπειες για την υγεία και βιολογικούς υπολογισμούς. Η τήρηση των ορίων αυτών μπορεί να εγγυηθεί ότι οι εργαζόμενοι που εκτίθενται σε ηλεκτρομαγνητικά πεδία προστατεύονται από κάθε βλαβερή συνέπεια για την υγεία. Η κοινή θέση καθορίζει επίσης τιμές ανάληψης δράσης που αποτελούν άμεσα μετρήσιμες παραμέτρους, κατά τη διαπίστωση των οποίων πρέπει να λαμβάνονται ένα ή περισσότερα από τα προβλεπόμενα από την οδηγία μέτρα και των οποίων η τήρηση εγγυάται ότι δεν θα ξεπεραστούν οι οριακές τιμές έκθεσης.

Οι τιμές αυτές διαμορφώθηκαν σε μεγάλο βαθμό βάσει των συστάσεων της CIPRNI [2] σε θέματα έκθεσης σε μη ιοντίζουσες ακτινοβολίες (ICNIRP 7/99).

[2] CIPRNI: Διεθνής Επιτροπή για την Προστασία από τις Μη Ιοντίζουσες Ακτινοβολίες.

Η κοινή θέση δεν εξετάζει τις μακροπρόθεσμες συνέπειες, συμπεριλαμβανομένων των καρκινογόνων αποτελεσμάτων που θα μπορούσαν να προκύψουν λόγω της έκθεσης σε χρονικώς μεταβαλλόμενα ηλεκτρικά, μαγνητικά και ηλεκτρομαγνητικά πεδία, για τα οποία επί του παρόντος, δεν υπάρχουν επιστημονικά δεδομένα που να αποδεικνύουν σχέση αιτίου-αιτιατού.

Η κοινή θέση προβλέπει τιμές ανάληψης δράσης για τα στατικά μαγνητικά πεδία. Ωστόσο, και στο βαθμό που οι τρέχουσες επιστημονικές γνώσεις παρουσιάζουν αβεβαιότητα για τα αποτελέσματα της έκθεσης σε τέτοιου είδους πεδία για την υγεία, η κοινή θέση, ακριβώς όπως και η πρόταση της Επιτροπής, δεν προβλέπει οριακές τιμές έκθεσης σε στατικά μαγνητικά πεδία.

Σε δήλωσή του που καταχωρήθηκε στα πρακτικά, το Συμβούλιο εκφράζει τη λύπη του που δεν κατέστη δυνατόν να εξετάσει τις συνέπειες που θα είχε για την υγεία μια τέτοιου είδους επαγγελματική έκθεση και καλεί την Επιτροπή να παρακολουθήσει στενά τις εξελίξεις που συντελούνται στην CIPRNI. Η Επιτροπή απάντησε στη δήλωση αυτή αναφέροντας ότι θα υποβάλει νέα πρόταση εφόσον το κρίνει αναγκαίο ανάλογα με την εξέλιξη των επιστημονικών γνώσεων στον τομέα αυτόν.

Η κοινή θέση καθορίζει τα προληπτικά μέτρα που απαιτούνται για τη μείωση των κινδύνων στους οποίους εκτίθενται οι εργαζόμενοι. Αυτά τα προληπτικά μέτρα βασίζονται, πάνω απ' όλα, στην υποχρέωση που έχει ο εργοδότης να προσδιορίζει και να αξιολογεί τους διάφορους κινδύνους που προκύπτουν από την έκθεση σε ηλεκτρομαγνητικά πεδία. Ένα από τα κύρια στοιχεία της κοινής θέσης είναι συνεπώς η αξιολόγηση των επιπέδων των ηλεκτρομαγνητικών πεδίων στα οποία εκτίθενται οι εργαζόμενοι, κατά την οποία μια μέτρηση ή/και υπολογισμός μπορεί να αποδειχθούν αναγκαίοι. Ως προς αυτό, η κοινή θέση προβλέπει ότι, έως ότου οι εναρμονισμένοι ευρωπαϊκοί κανόνες που θεσπίζει η Ευρωπαϊκή Επιτροπή Ηλεκτροτεχνικής Τυποποίησης (CENELEC) καλύψουν το σύνολο των αξιολογήσεων, των μετρήσεων και των υπολογισμών, τα κράτη μέλη μπορούν να προσφύγουν σε άλλους κανόνες ή προσανατολισμούς με επιστημονική τεκμηρίωση.

Βάσει της αξιολόγησης των κινδύνων και από τη στιγμή που η πραγματοποιηθείσα αξιολόγηση δεν αποδεικνύει ότι η έκθεση δεν υπερβαίνει τις οριακές τιμές και ότι δεν αποκλείεται τυχόν κίνδυνος για την ασφάλεια, ο εργοδότης υποχρεούται να καταρτίσει και να εφαρμόσει ένα πρόγραμμα που θα περιλαμβάνει τεχνικά ή/οργανωτικά μέτρα με σκοπό να προληφθεί το ενδεχόμενο υπέρβασης των οριακών τιμών.

Η κοινή θέση προβλέπει επίσης λεπτομερή μέτρα σχετικά με την ενημέρωση και την κατάρτιση των εργαζομένων που εκτίθενται σε κινδύνους που οφείλονται σε ηλεκτρομαγνητικά πεδία. Προβλέπει επίσης την κατάλληλη επίβλεψη της υγείας των εργαζομένων που ενδέχεται να υποστούν δυσμενείς συνέπειες για την υγεία ή την ασφάλειά τους.

Στο σύνολό της, η κοινή θέση του Συμβουλίου εντάσσεται στο πνεύμα της πρότασης της Επιτροπής, παρά το ότι διαφοροποιείται ως προς τη δομή της, λόγω της διάσπασης της πρότασης.

Ωστόσο, η σημαντική διαφορά σε σχέση με την τροποποιηθείσα πρόταση της Επιτροπής, έγκειται στην αποδυνάμωση των διατάξεων που αφορούν την επίβλεψη της υγείας. Η Επιτροπή διατύπωσε επιφυλάξεις σχετικά με την αποδυνάμωση αυτή, επισημαίνοντας ότι τέτοιου είδους διατάξεις είναι ανεπαρκείς διότι αφαιρούν τον προληπτικό χαρακτήρα από την επίβλεψη της υγείας και δεν αποδίδουν στους εργαζομένους το δικαίωμα ιατρικής εξέτασης σε περίπτωση υπερβολικής έκθεσης. Η Επιτροπή θεωρεί ότι αυτό είναι αδικαιολόγητο σε μια οδηγία η οποία εξετάζει ακριβώς την υπερβολική έκθεση στα ηλεκτρομαγνητικά πεδία, των οποίων οι κυριότερες συνέπειες είναι επιζήμιες για την υγεία.

Πράγματι, οι εσωτερικές βλάβες που προέρχονται από άγνωστη υπερβολική έκθεση, μπορούν να ανιχνευθούν μόνο από επαγγελματία στον τομέα της υγείας κατά τη διάρκεια τακτικής επίβλεψης της υγείας.

Εξάλλου, το άρθρο 8 της κοινής θέσης σχετικά με την επίβλεψη της υγείας δεν τηρεί τους κανόνες της «νομοθετικής τεχνικής» εφόσον δεν περιέχει καμία επιπλέον υποχρέωση σε σχέση με το άρθρο 14 της οδηγίας-πλαισίου 89/391/ΕΟΚ. Στην ουσία, το κείμενο της κοινής έκθεσης ισοδυναμεί με το κείμενο της οδηγίας-πλαισίου 89/391/ΕΟΚ (άρθρο 14) αγνοώντας ότι η παρούσα οδηγία αφορά τους ειδικούς κινδύνους από την έκθεση σε ηλεκτρομαγνητικά πεδία.

3.2. Οι τροπολογίες του Ευρωπαϊκού Κοινοβουλίου σε πρώτη ανάγνωση

Οι τροπολογίες του Ευρωπαϊκού Κοινοβουλίου σχετικά με τα ηλεκτρομαγνητικά πεδία που εγκρίθηκαν σε πρώτη ανάγνωση είναι οι 1, 4 έως 21, 25, 37 έως 40.

Οι τροπολογίες 1, 5, 9, 14, 37 και 38 περιέχονται ακέραιες τόσο στην κοινή θέση όσο και στην τροποποιημένη πρόταση.

Οι τροπολογίες 4, 7, 13 και 17 περιέχονται μερικώς στην κοινή θέση ενώ είχαν περιληφθεί ακέραιες στην τροποποιημένη πρόταση.

Οι τροπολογίες 6, 8, 10, 11, 18, 19, 20, 21, 39 και 40, οι οποίες είχαν συμπεριληφθεί στην τροποποιημένη πρόταση, δεν βρίσκονται στην κοινή θέση. Η Επιτροπή δέχεται τη μη συμπερίληψη αυτών των τροπολογιών οι οποίες δεν είναι σχετικές, λαμβανομένης υπόψη της νέας δομής του κειμένου και της προληπτικής προσέγγισης που επιβάλλεται από την εξέλιξη των τεχνικών γνώσεων από το 1994 και μετά.

Οι τροπολογίες 15 και 16, σχετικά με την επίβλεψη της υγείας, οι οποίες περιέχονταν στην τροποποιημένη πρόταση δεν βρίσκονται στην κοινή θέση, αντίθετα με την επιθυμία της Επιτροπής.

Η τροπολογία 12 δεν περιέχεται ούτε στην κοινή θέση ούτε στην τροποποιημένη πρόταση για τους λόγους που αφορούν τη νέα δομή του κειμένου και την προληπτική προσέγγιση που υιοθετήθηκε.

Η τροπολογία 25, η οποία δεν περιλήφθηκε στην τροποποιημένη πρόταση, ενσωματώθηκε στην κοινή θέση με ελαφρώς τροποποιημένη μορφή.

Οι κυριότερες διαφορές μεταξύ της τροποποιημένης πρότασης και της κοινής θέσης του Συμβουλίου είναι οι ακόλουθες:

- τροποποιήθηκε η δομή και αριθμήθηκαν τα άρθρα σε συνέχεια της απόφασης να διασπαστεί η γενική οδηγία για τους φυσικούς παράγοντες σε τέσσερις ειδικές οδηγίες στις οποίες θα εξετάζεται κάθε παράγοντας ξεχωριστά. Η Επιτροπή έκανε δεκτή τη διάσπαση αυτή υπό την προϋπόθεση ότι η τροποποιημένη πρόταση θα παραμένει στο Συμβούλιο έως ότου εξεταστούν όλοι οι φυσικοί παράγοντες και εφόσον το Συμβούλιο δεσμεύεται να συνεχίσει τις εργασίες του έως ότου ολοκληρωθεί η εξέταση όλων των πτυχών της πρότασης.

- Τροποποιήθηκαν οι ορισμοί των οριακών τιμών έκθεσης και των τιμών ανάληψης δράσης. Η Επιτροπή δέχεται τους νέους ορισμούς που αποσαφηνίζουν τη σημασία των τιμών αυτών.

- Καταργούνται, στην κοινή θέση, οι τιμές κατωφλίου. Η Επιτροπή δέχεται την κατάργηση αυτή διότι οι τιμές κατωφλίου δεν έχουν σημασία για τα ηλεκτρομαγνητικά πεδία εφόσον δεν υπάρχουν διαπιστωμένες συνέπειες για την υγεία κάτω από τις οριακές τιμές έκθεσης.

- Η αναφορά στους εναρμονισμένους ευρωπαϊκούς κανόνες που θεσπίζει η Ευρωπαϊκή Επιτροπή Ηλεκτροτεχνικής Τυποποίησης (CENELEC) για την εκτίμηση, τη μέτρηση ή/και τον υπολογισμό των επιπέδων έκθεσης των εργαζομένων στα ηλεκτρομαγνητικά πεδία. Η Επιτροπή δέχεται την αναφορά αυτή η οποία βελτιώνει την εφαρμογή της οδηγίας διευκολύνοντας την εκπλήρωση των υποχρεώσεων των εργοδοτών και ιδίως των εργοδοτών των ΜΜΕ.

- Η κοινή θέση προβλέπει τη δυνατότητα να μην πραγματοποιηθεί η εκτίμηση, η μέτρηση ή/και ο υπολογισμός των επιπέδων έκθεσης στα ηλεκτρομαγνητικά πεδία στους χώρους εργασίας που είναι ανοικτοί στο κοινό υπό την προϋπόθεση ότι έχει διεξαχθεί προηγουμένως αξιολόγηση σύμφωνα με τις διατάξεις της σύμβασης 1999/519/EΚ του Συμβουλίου. Η Επιτροπή αποδέχεται τη νέα αυτή διάταξη διότι επιτρέπει να αποφεύγονται οι γραφειοκρατικοί περιορισμοί και η διπλή αξιολόγηση των επιπέδων έκθεσης και παράλληλα εγγυάται την προστασία της υγείας των εργαζομένων, εφόσον οι προβλεπόμενες τιμές για το κοινό είναι πενταπλάσια αυστηρότερες από αυτές που ορίζει η κοινή θέση.

- Η διάταξη σχετικά με την επίβλεψη της υγείας αποδυναμώθηκε αισθητά διότι η κοινή θέση περιορίζεται σε παραπομπή στα άρθρα 14 και 15 89/391/ΕΟΚ. Η Επιτροπή διατυπώνει τις επιφυλάξεις της για τη διάταξη αυτή της κοινής θέσης και για το σκοπό αυτό υπέβαλε δήλωση στα πρακτικά του Συμβουλίου εκφράζοντας τη λύπη της για το γεγονός ότι η κοινή θέση δεν διατήρησε τα στοιχεία της τροποποιημένης πρότασης της Επιτροπής, τα οποία ανταποκρινόμενα σε δύο τροπολογίες του Ευρωπαϊκού Κοινοβουλίου, τονίζουν τον προληπτικό χαρακτήρα της επίβλεψης της υγείας δίνοντας στους εργαζομένους το δικαίωμα σε ιατρική εξέταση σε περίπτωση υπερβολικής έκθεσης και προβλέποντας την επανατροφοδότηση του προληπτικού συστήματος της επιχείρησης.

- Η κατάργηση της διάταξης που αφορά τις δραστηριότητες που παρουσιάζουν αυξημένο κίνδυνο και οι οποίες θα έπρεπε να δηλώνονται στις αρμόδιες αρχές.

- Η Επιτροπή δέχεται την κατάργηση αυτή διότι σε κάθε περίπτωση η αξιολόγηση των κινδύνων οφείλει να εντοπίζει αυτές τις περιπτώσεις.

- Οι πίνακες και οι διατάξεις του παραρτήματος ενημερώθηκαν σε σχέση με τις τελευταίες συστάσεις της CIPRNI για το θέμα αυτό.

- Η Επιτροπή δέχεται, φυσικά, την ενημέρωση αυτή σε σχέση με τις τελευταίες επιστημονικές και τεχνικές εξελίξεις.

3.3. Nέες διατάξεις που εισάγει το Συμβούλιο και η θέση της Επιτροπής

Η κοινή θέση προβλέπει στο άρθρο 4 παράγραφος 3, ότι η εκτίμηση, η μέτρηση και/ή ο υπολογισμός των επιπέδων έκθεσης των εργαζομένων στα ηλεκτρομαγνητικά πεδία δεν πρέπει κατ' ανάγκη να πραγματοποιούνται στους χώρους εργασίας που είναι ανοικτοί στο κοινό, υπό την προϋπόθεση ότι έχει ήδη διεξαχθεί αξιολόγηση σύμφωνα με τις διατάξεις της σύστασης 1999/519/EΚ του Συμβουλίου σχετικά με τον περιορισμό της έκθεσης του κοινού σε ηλεκτρομαγνητικά πεδία, και ότι οι περιορισμοί που προβλέπει η σύσταση αυτή για τους εργαζομένους πρέπει να τηρούνται και να αποκλείονται κίνδυνοι για την ασφάλεια.

Η Επιτροπή συμμερίζεται τη γνώμη του Συμβουλίου σύμφωνα με το οποίο η εισαγωγή μιας τέτοιας διάταξης μειώνει το διοικητικό φόρτο παρέχοντας ταυτόχρονα τη δέουσα εγγύηση για την υγεία των εργαζομένων, δεδομένου ότι οι τιμές έκθεσης που προβλέπονται για το κοινό είναι σαφέστατα κατώτερες, παρέχουν συνεπώς μεγαλύτερο επίπεδο προστασίας.

4. ΣΥΜΠΕΡΑΣΜΑΤΑ / ΓΕΝΙΚΕΣ ΠΑΡΑΤΗΡΗΣΕΙΣ

Η Επιτροπή εγκρίνει την κοινή θέση στο σύνολό της, με εξαίρεση τις διατάξεις για την επίβλεψη της υγείας που προβλέπονται στο άρθρο 8, τις οποίες θεωρεί ανεπαρκείς.

5. ΔΗΛΩΣΗ ΤΗΣ ΕΠΙΤΡΟΠΗΣ

Απάντηση της Επιτροπής στη δήλωση του Συμβουλίου στα πρακτικά του Συμβουλίου

«Η Επιτροπή υπενθυμίζει στο Συμβούλιο ότι οι προπαρασκευαστικές επιστημονικές εργασίες για την πρόταση της Επιτροπής διεξάχθηκαν σε στενή συνεργασία με τη CIPRNI.

Βάσει της συνεχούς αυτής συνεργασίας, η Επιτροπή θα προτείνει οποιαδήποτε νέα πρόταση κρίνει αναγκαία υπό το φως των νέων επιστημονικών γνώσεων στον τομέα αυτό.»

Δήλωση της Επιτροπής σχετικά με το άρθρο 8

«Η Επιτροπή, σημειώνοντας την ομοφωνία που επιτεύχθηκε στο Συμβούλιο, εκτιμά ότι οι διατάξεις που αφορούν την επίβλεψη της υγείας είναι ανεπαρκείς. Η Επιτροπή εκφράζει τη λύπη της για το γεγονός ότι το Συμβούλιο δεν ήταν σε θέση να διατηρήσει στην κοινή του θέση εκείνα τα στοιχεία της τροποποιημένης της Επιτροπής που, ανταποκρινόμενα σε δύο τροπολογίες του Ευρωπαϊκού Κοινοβουλίου, τονίζουν τον προληπτικό χαρακτήρα της ιατρικής επίβλεψης και δίνουν στους εργαζομένους το δικαίωμα σε ιατρική εξέταση στην περίπτωση της υπερβολικής έκθεσης.»